Theresa Berg Andersen (SF), 2024-05-03:
Tak for ordet.
Jeg er i dag standin for vores retsordfører, der desværre ikke kan være til stede, og jeg har lovet at læse hendes tale op.
I lyset af den skærpede sikkerhedspolitiske situation, det alvorlige trusselsbillede og mange års udbygning og øgede bevillinger til efterretningstjenesterne
er det på tide, at vi får styrket den demokratiske kontrol med dem.
Der er også brug for, at vi får styrket tilliden til tjenesterne, som i mange år har været plaget af sager og deraf følgende spekulation og offentlig turbulens.
Der skal nemlig være tillid til, at tjenesterne agerer inden for lovens rammer, og at tilsyn og kontrol med tjenesterne er af en kaliber, der kan matche tjenesterne.
Samtidig er det afgørende, at vores tjenester nyder maksimal tillid blandt internationale partnere, bl.a. ved evnen til at beskytte højt klassificerede oplysninger.
Tjenesterne kan ikke, og det er nu engang deres natur, lægge alting frem i offentligheden.
Forslaget her er ikke alene en udmøntning af den aftale, som SF indgik med regeringen sidste år i december.
Det er også resultatet af mange års pres fra SF for at styrke den parlamentariske kontrol af tjenesterne med bedre vilkår for tilsyn.
Vi har i årevis ment, at der var store strukturelle problemer med tilsynet på den måde, som Folketingets Kontroludvalg har arbejdet på.
Skiftende regeringer har været totalt afvisende over for indrømmelser på dette punkt, men nu får vi endelig udvidet tilsynets kompetencer og udvalgets mulighed for at bede om undersøgelser.
Vi får også sikret, at der er flere folketingsmedlemmer i Udvalget vedrørende Efterretningstjenesterne, at PET's whistleblowerordning er forankret i tilsynet, og at tilsynet og udvalget kan mødes.
Det synes vi er fantastisk.
Med dette lovforslag får vi også skabt et fundament for at få undersøgt sagen om Samsam.
Vi ved samtidig ikke, hvad der er op og ned, og om myndighederne eventuelt skulle have et ansvar i den forbindelse, og derfor er dette lovforslag også rigtig vigtigt.
I den sammenhæng er det værd at nævne, at SF synes, at et mindretal burde kunne bede om en undersøgelse.
Sådan endte det jo ikke rigtig, men sådan noget kan vi arbejde videre med.
Hvis anklagerne i offentligheden er sande, at Samsam har været agent for Danmark og muligvis svigtet sit ansvar i den forbindelse, så bør det undersøges, og det bliver det så nu.
Det var der i øvrigt ikke udsigt til at få igennem for blot få måneder siden, hverken med regeringen eller den øvrige opposition.
Vi har også noteret os, at der er en del kritiske høringssvar, bl.a. i forhold til foreneligheden af den europæiske menneskerettighedskonvention og domstolspraksis fra Strasbourgdomstolen.
Det er selvfølgelig noget, vi tager meget alvorligt og kommer til at bore ud i vores udvalgsbehandling.
Så vil jeg sige til kritikerne, at mindre afhængighed af tilsynet fremover ikke har været et ønske fra SF, og det var det heller ikke i den oprindelige aftale, vi forhandlede i december, men det endte jo sådan i forhandlingerne her i foråret, og vi synes ikke, at det skal spærre for mange andre gode tiltag i aftalen.
Man kan ønske sig mange flere ting og et endnu stærkere tilsyn, og det gør vi også i SF, men det her er et vigtigt skridt fremad, og det er noget, vi har kæmpet for i årevis.
Vi har bemærket, at en del politikere, som har taget kampen op sammen med os, nemlig et tidligere medlem af Kontroludvalget, Pernille Skipper fra Enhedslisten, og Simon Emil Ammitzbøll-Bille, har været ude at rose de her tiltag.
Pernille Skipper ved om nogen, hvad hun taler om, så tak for det, og tak for ordet.